Temeljem članka 3. Zakona o fiskalnoj odgovornosti („Narodne novine“ broj 111/18 i 83/23), članka 7. Uredbe o sastavljanju i predaji izjave o fiskalnoj odgovornosti i izvještaja o primjeni fiskalnih pravila („Narodne novine“ broj 95/19) i članka 44. Statuta Općine Rovišće (“Službeni glasnik Općine Rovišće” broj 4/19 – pročišćeni tekst, 1/21 i 4/21), načelnik Općine Rovišće donosi

# UPUTU

**o provođenju kontrola na licu mjesta kod krajnjih korisnika transfera iz Proračuna Općine Rovišće**

# OPĆE ODREDBE

## Članak 1.

Ovom Uputom uređuje se način postupanja i obveze upravnih tijela Općine Rovišće (u nastavku: upravna tijela) u provođenju kontrola na licu mjesta kod krajnjih korisnika transfera sredstava iz Proračuna Općine Rovišće (u daljnjem tekstu: kontrola na licu mjesta).

Krajnji korisnik transfera je fizička ili pravna osoba kojoj su sredstva transfera isplaćena iz proračuna na neposredan način odnosno posredan način putem drugog korisnika koji doznačava ta sredstva krajnjem korisniku.

Kontrolom na licu mjesta provjerava se izvršavaju li krajnji korisnici transfera iz Proračuna Općine Rovišće svoje obveze utvrđene ugovorom ili drugim aktom kojim se odobrava transfer sredstava (npr. odluka, zaključak, sporazum i slično).

## Članak 2.

Pod transferima iz Proračuna Općine Rovišće u smislu ove Upute podrazumijevaju se sljedeći transferi prema rasporedu računa iz Računskog plana koji je sastavni dio Pravilnika o proračunskom računovodstvu i računskom planu („Narodne novine“ broj 124/14, 115/15, 87/16, 3/18, 126/19 i 108/20):

* subvencije (35 – oznaka skupine u Računskom planu),
* pomoći inozemnim vladama (361 - oznaka podskupine u Računskom planu),
* pomoći međunarodnim organizacijama te institucijama i tijelima EU (362 - oznaka podskupine u Računskom planu),
* pomoći unutar općeg proračuna (363 - oznaka podskupine u Računskom planu),
* pomoći proračunskim korisnicima drugih proračuna (366 - oznaka podskupine u Računskom planu),
* pomoći temeljem prijenosa EU sredstava (368 - oznaka podskupine u Računskom planu),
* tekuće donacije (381 - oznaka podskupine u Računskom planu),
* kapitalne donacije (382 - oznaka podskupine u Računskom planu),
* kapitalne pomoći (386 - oznaka podskupine u Računskom planu).

Prema procjeni pročelnika Jedinstvenog upravnog odjela, ova Uputa može se primjenjivati i na kontrole na licu mjesta kod proračunskog korisnika Općine Rovišće (u daljnjem tekstu: proračunski korisnik), a vezano uz praćenje zakonitog, svrhovitog i pravodobnog korištenja proračunskih sredstava te namjenskih i vlastitih sredstava proračunskog korisnika.

# OBVEZNICI PRIMJENE

## Članak 3.

Obveznici primjene ove Upute su sva upravna tijela koja odobravaju transfere sredstava iz Proračuna krajnjim korisnicima.

# PROVOĐENJE KONTROLA NA LICU MJESTA KOD KRAJNJIH KORISNIKA

## Članak 4.

Kontrola na licu mjesta provodi se kod krajnjih korisnika tekućih transfera iz proračuna Općine Rovišće koji su jednaki ili veći od 20.000,00 kuna (2.654.46 eura) po pojedinom korisniku i pojedinoj namjeni, a može se provesti i u slučaju tekućih transfera manjih od 20.000,00 kuna (2.654.46 eura).

Kontrola na licu mjesta provodi se kod primatelja kapitalnih transfera iz proračuna Općine Rovišće koji su jednaki ili veći od 20.000,00 kuna (2.654.46 eura) po pojedinom korisniku i pojedinoj namjeni, a može se provesti i u slučaju kapitalnih transfera manjih od 20.000,00 kuna (2.654.46 eura).

Provođenjem kontrola iz stavka 1. i 2. ovoga članka utvrđuje se zakonito i namjensko korištenje sredstava od strane korisnika transfera odnosno krajnjeg korisnika, ukoliko isti nije i direktni primatelj transfera.

## Članak 5.

Za transfere isplaćene u tekućoj proračunskoj godini kontrola na licu mjesta u pravilu se provodi do kraja proračunske godine.

Iznimno od stavka 1. ovoga članka za transfere isplaćene u studenom i prosincu tekuće godine, kontrola na licu mjesta može se obaviti do 28. veljače sljedeće godine.

## Članak 6.

Kontrola na licu mjesta može se provoditi tijekom realizacije projekta/aktivnosti za koji se odobrio transfer i nakon završetka projekta/aktivnosti.

## Članak 7.

Prilikom sastavljanja ugovora, odluke, rješenja, zaključka, sporazuma i slično kojima se odobrava transfer, odnosno dodjela sredstava, potrebno je odrediti pravo Općine da kod krajnjih korisnika transfera iz proračuna provodi kontrolu utroška dodijeljenih sredstava, kao i mogućnost obustave, odnosno povrata doznačenih sredstava uz zakonsku zateznu kamatu u slučaju nezakonitog i nenamjenskog trošenja sredstva od strane krajnjeg korisnika.

## Članak 8.

Kontrola na licu mjesta predstavlja fizičku kontrolu i provjeru dokumentacije na licu mjesta. Kontrolom na licu mjesta provjerava se izvršavanje obveza kod primatelja transfera iz proračuna i to:

* odvija li se provedba ugovora, odluke, rješenja, sporazuma, zaključka, programa ili drugog dokumenta kojim se stvara obveza izvršenja transfera iz proračuna nesmetano i pravovremeno (u skladu s odredbama akta, utvrđuje se da li postoje problemi koji

utječu na uspješan završetak provedbe i drugo),

* provodi li se sukladno ugovorenim iznosima, rokovima, količini i kvaliteti i dr. prema specifičnosti transfera.

## Članak 9.

Kontrolu obavljaju minimalno dvije osobe.

Kontrolu na licu mjesta provode službenici Općine koje odredi pročelnik Jedinstvenog upravnog odjela.

Nakon provedbe kontrole na licu mjesta, službenici koji su proveli kontrolu sastavljaju izvješće o obavljenoj kontroli namjenskog i zakonitog korištenja sredstva na licu mjesta.

Izvješće sukladno stavku 2. i 3. ovoga članka u roku od 15 dana od izvršene kontrole dostavlja se pročelniku i sastavni je dio predmeta koji, sukladno propisima koji se odnose na uredsko poslovanje, sadrži sve akte i dokumente vezane za transfer odnosno dodjelu sredstava.

Konačno izvješće dostavlja se i primatelju sredstava.

## Članak 10.

Upravna tijela dužna su podnositi izvješća o izvršenim kontrolama na licu mjesta pročelniku Jedinstvenog upravnog odjela, do 31. ožujka u tekućoj godini za izvršene kontrole u prethodnoj godini.

Pročelnik Jedinstvenog upravnog odjela u obavezi je do 30. travnja tekuće godine izvijestiti Načelnika o izvršenim kontrolama na licu mjesta u prethodnoj godini.

# PRIJELAZNE I ZAVRŠNE ODREDBE

## Članak 11.

Ukoliko se utvrdi da je krajnji korisnik transfera nezakonito i nenamjenski utrošio proračunska sredstva, isti više neće moći ostvariti sredstva subvencija, pomoći i donacija iz proračuna Općine Rovišće naredne tri godine od isteka godine u kojoj je nepravilnost utvrđena.

## Članak 12.

Ovaj Uputa stupa na snagu danom donošenja i bit će objavljena na internet stranici Općine Rovišće.

KLASA: 081-01/23-02/3

URBROJ: 2103-14-03-23-1

Rovišće, 31. ožujka 2023. godine

OPĆINSKI NAČELNIK:

Slavko Prišćan, v.r.